<https://zilina-gallery.sk/picture.php?/149/category/36>



**Sídlisko Hliny je prvé a najstaršie sídlisko v Žiline**

**Ul. Antona Bernoláka**   
(Foto: 20. 8. 2005)  
  
**Tvorí ho osem** menších samostatných sídlisk Hliny I až Hliny VIII a tie sa zadeľujú do dvoch urbanistických celkov Hliny I – IV a Hliny V – VIII. S výstavbou sídliska sa začalo v roku 1955 a ukončenie bolo v roku 1977. Sídelný útvar Hliny, dlhý asi dva kilometre, je najlepšie naprojektovaný a je prirodzenou súčasťou nadväzujúcou na historickú časť mesta. Na sídlisku Hliny je postavených asi 5 686 bytov a mnoho budov vyššej občianskej vybavenosti. Počet bytov nie je presný, lebo na voľných plochách je dostavba ďalších obytných domov. Po roku 1989 boli niektoré objekty prestavané, rekonštruované, pribudli nákupné centrá a penzión.  
  
Sídlisko Hliny I - IV. Ako prvé začalo vyrastať sídlisko Hliny I a II po roku 1955 na nezastavanom priestore, južne od historického jadra mesta, hneď za ulicou Veľká okružná, medzi nemocnicou a vilovou štvrťou Malá Praha. Predtým tu boli polia, ale aj močiare a jamy, z ktorých sa ťažila hlina pre neďalekú tehelňu. Projekt prvého sídelného útvaru Hliny I – IV spracoval architekt Ferdinand Čapka spolu s L. Bauerom. Pri návrhu sídelného útvaru dosiahli prirodzenú väzbu historického jadra Žiliny s novou zástavbou Hliny I a II, vytvorením nového priestoru pre budúce Námestie Ľudovíta Štúra a viacúčelovej zástavby Ulice Antona Bernoláka.  
  
Sídliská Hliny III a IV voľne nadväzujú za ulicou Juraja Fándlyho na predchádzajúcu časť sídliska Hliny I a II. Sídliská tiež rozdeľuje Ulica Antona Bernoláka, ktorá je v týchto miestach už užšia. Hliny III ohraničuje Komenského ulica, za ktorou sa nachádzajú Hliny VIII a Hliny IV oddeľuje od ostatnej zástavby ulica Vojtecha Spanyola a Tajovského. Obe sídliska sú z južnej časti od Hlín V a Bôrika oddelené Mostnou ulicou (štvorpruhový prieťah cez mesto cesta I/18), ktorá je v tomto priestore zapustená do zeme. Tieto dve sídliská sú urbanizačne riešené už inak ako predchádzajúce Hliny I a II. Tu sa pri výstavbe po prvýkrát použila panelová výstavba. Panelové domy sú postavené kolmo do ulice Antona Bernoláka. Po celej strane hlavnej ulice bolo vybudovaných niekoľko jednoposchodových obchodných jednotiek, z ktorých sa niektoré neskoršie prestavali. Obe sídliská boli projektované zrkadlovo k ulici Antona Bernoláka. Na začiatku oboch sídlisk boli vynechané pri hlavnej ulici prázdne priestory, ktoré sa neskoršie zastavali. Na Hlinách IV bolo vybudované nákupné centrum Tempo a oproti cez ulicu na Hlinách III bol postavený niekoľkoposchodový viacúčelový objekt. Na Hlinách III okrem obchodnej siete sa nachádza materská škola, jasle a lekáreň. V roku 2003 tu pribudla budova expozitúry Národnej banky Slovenska a v roku 2006 obytný dom na rohu Komenského ulice a Juraja Fándlyho. Na sídlisku sa pripravujú stavby ešte dvoch ďalších objektov.  
Na Hlinách IV okrem obchodnej siete je materská škola, Žilinská knižnica a v rekonštruovanom objekte bývalého Stavoprojektu Bilingválne gymnázium. Začiatok výstavby sídlisk Hliny I – IV bol v roku 1955 a ukončenie v roku 1963. Staršia časť Bulváru bola ukončená v roku 1959. Celkovo tu bolo postavených 58 obytných domov a ďalších 39 rodinných domov. V tejto najlukratívnejšej časti mesta je postavených 2 073 bytov v ktorých býva 4 700 obyvateľov.  
  
**O prvom paneli** v Žiline, ktorý bol zabudovaný na Fándlyho ulici si prečítajte v článku Žilinského večerníka od autora Vladimíra Šimáka po kliknutí na odkaz: [**Prvý panel v Žiline**](http://zilina-gallery.sk/wiki/Prv%C3%BD_panel_v_%C5%BDiline).

## Prvý panel v Žiline vyrobili pred 50 rokmi

**Zabudovali ho do domu na Fándlyho ulici, kde začala montáž panelových sídlisk V tomto roku si pripomíname mnoho rôznych výročí. Jedným z nich je aj 1. október 1958, kedy bol vyhotovený v novej panelárni prvý priemyselne vyrobený panel v Žiline.**

Čo tomu predchádzalo? Takmer pätnásť rokov sa v meste systematicky nestavalo, chýbalo množstvo bytov. Súčasné možnosti, zastaraná technika, nedostatočná materiálová základňa odďaľovali mnohým rodinám možnosť bývania. Jediným riešením ako dobehnúť toto zaostávanie, bolo vyhľadávať nové možnosti urýchlenia výstavby. V zahraničí, najmä vo Francúzsku, sa objavili nové metódy sériovej výroby a montáže stavebných prvkov - panelov - do obytných domov a celých sídlisk.

Prvé počiatky panelovej výroby a montáže sa objavili v Bratislave. V tom čase Pozemné stavby v Žiline poverili vedúceho vývoja K. Šurinu, aby sa týmto problémom zaoberal. Ten si hneď vybral niekoľko spolupracovníkov a spolu so Stavoprojektom a Výskumným ústavom stavebníctva v Zlíne začali navrhovať novú, veľmi modernú a pokrokovú paneláreň s kapacitou 600 bytov ročne.

Zariadenie obsahovalo automatizačné články váženia a dopravy betónu. Na výrobných pojazdných podložkách sa postupne ukladali jednotlivé vrstvy betónu budúcich stien so zabudovanými oknami a zárubňami. Po vyparení (asi za 7 hodín) bol panel pripravený pre transport na skládku, prípadne montáž. Ako plnivo do betónu sa pôvodne používala spenená vysokopecná struska, ktorú si Pozemné stavby vyrábali v Ostrave. Až neskôr sa začal ako tepelná izolácia používať polystyrén.

Po 11 mesiacoch výstavby odštartovala výrobu paneláreň Žilina, ako druhá po Bratislave. Vďaka patrí aj strojárňam v Dubnici, ktoré dodali strojové zariadenie panelárne. Nastala nová epocha, kde sa prešlo od tradičnej murárčiny k automatizovanej výrobe a prefabrikovanej montáži.

Postupne dosiahli plánovanú kapacitu. Rekonštrukciami a prestavbou paneláreň prebudovali a viacnásobne sa zvýšila výroba. V kraji pribudli nové sídliská a panelárne, najmä v Púchove, Martine, Tvrdošíne a Liptovskom Mikuláši. Neskôr sa dodávali a montovali panely najmä v Hlučíne a v Prahe. V najlepších rokoch bola kapacita až 5 tisíc bytov, čo znamenalo až 800 bytov len pre Žilinu.

Zabudovanie prvého panelu do panelového domu sa uskutočnilo 9. marca 1959 na Fándlyho ul. č. 21, kde montáž panelových sídlisk začala. Takto sa stavalo pred desiatkami rokov, keď bolo možné len to, čo umožňovalo vtedajšie plánované hospodárstvo a materiálové možnosti. Hlavná bola požiadavka byty rýchlo stavať. Dnešné štandardy, normy a požiadavky sú už iné. Dúfajme, že sa im bude dariť.

**Vladimír Šimák Zdroj: Žilinský večerník, č. 40, str. 7, dňa 30.9.2008**